**Վերա Էլեն Վոնգ** (չինարեն ավանդ. 王薇薇, հեշտ. 王薇薇 , պինին: *Wáng Wēiwēi*, պալլ.: *Ван Вэйвэй*, անգլ.՝ Vera Ellen Wang, հունիսի 27, 1949(1949-06-27), Նյու Յորք, Նյու Յորք, ԱՄՆ), հարսանեկան հագուստների ամերիկացի դիզայներ, նախկին գեղասահորդուհին, որն ապրում է Նյու Յորքում։ Նրա զգեստների հավաքածուները հաջողություն են վայելում բոհեմական հաճախորդների մոտ։ Վերան նաև ստեղծում է զգեստներ մրցույթների և ցուցահանդեսների, ինչպես նաև գեղասահորդների համար։

Կենսագրություն
--------------

Վերա Էլեն Վոնգը ծնվել է 1949 թվականի հունիսի 27-ին և մեծացել Նյու Յորքում։ Նա ունի չինական ծագում։ Նրա ծնողները ծնվել են Չինաստանի Շանհայ քաղաքում և Միացյալ նահանգներ տեղափոխվել 1940-ական թվականների կեսերին։ Մայրը՝ Ֆլորենս Ուն (չինարեն ավանդ. 吳赤芳, հեշտ. 吴赤芳 , պինին: *Wú Chìfāng*, պալլ.: *У Чифан*), ՄԱԿ-ում աշխատել է որպես թարգմանչուհի, իսկ հայրը՝ Վան Չենցինը (չինարեն ավանդ. 王澄清, հեշտ. 王澄清 , պինին: *Wáng Chéngqīng*), ուներ բժշկական ընկերություն, որը մասնագիտացած էր հատուկ պատրաստուկների արտադրությամբ։ Վոնգն ունի փոքր եղբայր՝ Քենեթ Վոնգը։ 1967 թվականին ավարտել է Չապինի դպրոցը, սովորել Սորբոնում և Sarah Lawrence College աստիճան ստացել արվեստի պատմության ոլորտում։ Վոնգն սկսել է գեղասահքով զբաղվել 6 տարեկանում։ Միջնակարգ դպրոցում սովորելիս զուգասահք է պարապել Ջեյմս Ստյուրատի հետ և 1968 թվականին գեղասահքի մրցումների մասնակցել ԱՄՆ-ում։ 1968 թվականի հունվարի 9-ին Վոնգը դարձել է «Sports Illustrated» ամսագրի շապիկի դեմքը։ Երբ չի ընդգրկվել ԱՄՆ-ի օլիմպիական թիմում, հեռացել է նորաձևության արդյունաբերություն։ Վոնգը դեռևս սահում է չմուշկներով՝ ասելով, որ․ «Սահելը բազմաչափ է»։

Վերա Վոնգը 1989 թվականին ամուսնացել է Արթուր Բեքերի հետ։ Երբ Բեքերը նրան առաջարկություն է արել, նա արդեն շատ բան է իմացել նորաձևության աշխարհի մասին և հասկացել, որ եթե խանութում զգեստ գնի, ապա կտեսնի այդպիսի ևս տասը։ Այդ պատճառով նա որոշել է ինքնուրույն ստեղծել հարսանեկան զգեստ։ Եվ չի սխալվել։ Դրանից հետո Ամերիկայի բոլոր ամենահայտնի հարսնացուները սկսել են դիմել նրան։ Նա Մանհեթենում ապրում է երկու դուստրերի հետ՝ Սեսիլիան (ծնվել է 1990 թվականին), որը սովորել է Փենսիլվանիայի համալսարանում, և Ժոզեֆինան (ծնվել է 1993 թվականին), որը սովորել է Չապինի դպրոցում։ Բեքերը 2010 թվականից NaviSite անվանումով ՏՏ ընկերության գործադիր տնօրենն է։

Կարիերա
-------

Վերա Վոնգը 17 տարի եղել է Vogue ամսագրի նորաձևության ավագ խմբագիր։ 1987 թվականին նա հեռացել է Vogue ամսագրից՝ իր տեղը զիջելով Աննա Վինտուրին։

1990 թվականին նա Նյու Յորքի Carlyle հյուրանոցում բացել է դիզայնի իր սեփական սրահը, որտեղ ցուցադրվում են նրա ապրանքանիշի հարսանեկան զգեստներ։

Վոնգը հարսանեկան զգեստներ է պատրաստել բազմաթիվ հայտնի հասարակական գործիչների համար, որպիսիք են Չելսի Քլինթոնը, Կարեննա Գոռ Շիֆը, Իվանկա Թրամփը, Քեմփբել Բրաունը, Ալիշա Քիզը, Մրայա Քերին, Վիկտորյա Բեքհեմը, Ավրիլ Լավինը, Ջենիֆեր Լոպեսը, Ջենիֆեր Գարները, Շերոն Սթոունը, Սառա Միշել Գելարը, Հիլարի Դաֆը, Ումա Թուրմանը, Հոլլի Հանթերը, Քեյթ Հադսոնը և Քիմ Քարդաշյանը։ Վոնգի երեկոյան զգեստներից հագել է նաև Միշել Օբաման։

Վոնգը հագուստներ է մշակել նաև գեղասահորդների, այդ թվում Նենսի Կերրիգանի, Միշել Կվանի և Էվան Լայսաչեկի համար։ Արծաթե մեդալակիր Նենսի Կերրիգանը 1994 թվականի Օլիմպիական խաղերի ժամանակ հագել է Վերա Վոնգի հազվագյուտ զգեստը։

Վոնգի աշխատանքները հաճախ հիշատակվում են հանրամատչելի մշակույթում։ «Սեքսը մեծ քաղաքում» հեռուստասերիալում Շարլոտա Յորքը Վոնգի հարսանեկան զգեստը նկարագրում է որպես իդեալական հարսանեկան զգեստ։ «Սեքսը մեծ քաղաքում» ֆիլմում Քերրի Բրեդշոուն Vogue ֆոտոշարքում հագել է Վերա Վոնգի հարսանեկան զգեստները։ «Հարսնացուների պատերազմ» ֆիլմում Էն Հեթուեյը և Քեյթ Հադսոնը հագել են Վերա Վոնգին պատվիրած զգեստները։ «Բամբասկոտը» սերիալում գլխավոր հերոսներից մեկը՝ Բլեր Ուոլդորֆը, հագել է Վերա Վոնգի հեղիանակած հարսանեկան զգեստը։ «Վրիժառություն» սերիալում Մեդելին Սթոուի կերպարը՝ Վիկտորյա Գրեյսոնը, իր նախկին ամուսնու հետ նորից ամուսնացել է Վերա Վոնգի մոխրագույն հարսանեկան զգեստով։

Վոնգն իր բրենդն ընդլայնել է օծանելիքներով, զարդերով և այլն։ 2001 թվականի հոկտեմբերի 23-ին լույս է տեսել Վերայի գիրքը։ 2005 թվականի հունիսին նա հաղթել է Մոդելագործների ամերիկյան խորհրդի մրցույթի կանանց հագուստի «Տարվա դիզայներ» անվանակարգում։

Վոնգը ԱՄՆ Գեղասահքի փառքի սրահում ներառվել է 2009 թվականին՝ որպես հագուստների նկարիչ սպորտի բնագավառում ունեցած ներդրման համար։

Վերա Վոնգի երեկոյան զգեստներն աստղերը հագնում են «կարմիր գորգի» հետ կապված միջոցառումներում, մասնավորապես Վիոլա Դևիսը 2012 թվականին՝ Օսկարի հանձնման ժամանակ։

Ֆիլմագրություն
--------------

### Ֆիլմեր

* Առաջին դուստրը (2004), կամեո
* Սեպտեմբերի համարում (2009), կամեո
* Բերգդորֆ Գուդման։ Ավելի քան մեկ դար նորաձևության Օլիմպոսի գագաթին (2013), կամեո

### Հեռուստատեսություն

* Բամբասկոտը (2012), կամեո
* Քարդաշյանների ընտանիքը (2011), կամեո
* Տգեղ աղջիկը (2007), կամեո
* Օպրա Ուինֆրիի շոուն (2007-2010), կամեո

Գրքեր
-----

* Vera Wang, *Vera Wang on Weddings*, HarperCollins, October 2001 (9780688162566).

Ծանոթագրություններ
------------------

1. 1 2  Internet Movie Database — 1990.
2. 1 2  Կերպարվեստի արխիվ — 2003.
3. 1 2  Union List of Artist Names — 2022.
4. ↑
5. ↑
6. 1 2  Vera Wang on Ice — NYTimes.com
7. ↑  *Sports Illustrated*, 15 декабря, 2006, стр. 66
8. ↑  Vera Wang — Katherine E. Krohn — Google Книги
9. ↑  Vera Wang — Fashion Designer — Profile with biography, brands, photos and more on FMD
10. ↑  Vera Wang
11. ↑  «Vera Wang — Designer Fashion Label». Արխիվացված է օրիգինալից 2006 թ․ օգոստոսի 31-ին. Վերցված է 2019 թ․ սեպտեմբերի 13-ին.
12. ↑  AllPolitics — Gore’s Eldest Daughter Weds New York Doctor In Washington — July 12, 1997
13. ↑  «NBC's Campbell Brown Gets Married — Marriage, Campbell Brown : People.com». Արխիվացված է օրիգինալից 2009 թ․ հունիսի 2-ին. Վերցված է 2019 թ․ սեպտեմբերի 13-ին.
14. ↑  RSVP for Gossip Girl’s Finale Wedding! — Today’s News: Our Take | TVGuide.com
15. ↑  «Michelle Obama Dons Vera Wang — ELLE». Արխիվացված է օրիգինալից 2012 թ․ հուլիսի 11-ին. Վերցված է 2019 թ․ սեպտեմբերի 13-ին.
16. ↑  «10 Best Dressed: Tis the Season — 10 Best Dressed — Fashion — Vogue». Արխիվացված է օրիգինալից 2012 թ․ փետրվարի 15-ին. Վերցված է 2019 թ․ սեպտեմբերի 13-ին.
17. ↑  Sex and the City: Kiss and Tell — Amy Sohn, Sarah Wildman — Google Книги
18. ↑  Bride Wars Wedding Style | Wedding Dresses and Style | Brides.com : Brides
19. ↑  «Vera Wang to be inducted into U.S. Figure Skating Hall of Fame (Lifeskate)». Արխիվացված է օրիգինալից 2012 թ․ հուլիսի 22-ին. Վերցված է 2019 թ․ սեպտեմբերի 13-ին.
20. ↑  Johnny Weir, Evan Lysacek in battle at figure skating nationals — USATODAY.com
21. ↑  BBC News — Oscars 2012: Stars arrive

Արտաքին հղումներ
----------------

* Վերա Վոնգի պաշտոնական կայք
* Վերա Վոնգ Internet Movie Database կայքում

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Ֆեյսբուք · Թվիթթեր · Թվիթթեր |
|  |
| Ֆոտո, վիդեո և աուդիո | Ինստագրամ · Ինստագրամ · ՏիկՏոկ · ՅուԹյուբ |
|  |
| Թեմատիկ կայքեր | Internet Movie Database · RKDartists · WikiTree |
|  |
| Բառարաններ և հանրագիտարաններ | Notable Names Database |
|  |
| Չափորոշչային վերահսկողություն | ISNI: 0000000050170463 · LCCN: nr2001017021 · VIAF: 76243207 · ULAN: 500288138 · WorldCat VIAF: 76243207 |

 |